Uzulu Usola Amazwi KaMongameli Mugabe Awokuloyana
UMnangagwa, owelatshwa kwele South Africa ngemva kokuqala ukugula eGwanda, ubengekho emngcwabeni uMongameli Mugabe athe kubangelwe yikuthi kakaqini njengoba elokhu eselatshwa.
WASHINGTON DC — Uzulu usesole amazwi kaMongameli Robert Mugabe awokuthi umsekeli wakhe, uMnu. Emmerson Mnangagwa, angabe waloywa aze agule eseGwanda esabelweni seMatabeleland South kumaviki amabili adluleyo. UMugabe ubekhuluma emangcwabeni amaqhawe esizwe, awe National Heroes’ Acre, lapho obekungcwatshwa khona amaqhawe amabili, uNkosikazi Maud Muzenda loMnu. George Rutanhire. UMnangagwa, owelatshwa kwele South Africa ngemva kokuqala ukugula eGwanda, ubengekho emngcwabeni uMongameli Mugabe athe kubangelwe yikuthi kakaqini njengoba elokhe eselatshwa. UMugabe ubikwa eqale wathi Mnangagwa wagula ngoba wadla ukudla okuletshefu kodwa waphinda wathi ngumsebenzi wobuthakathi. Uthi abantu baphongukwethesa abanye icala lobuthakathi bengalabufakazi esithi laye uqobo lwakhe uyake etheswe icala lokuloya. Wabuza esithi kanti vele yena wabulala abantu abangaki. Okumangalise abanye yikuthi uphinde wathi akulabuthakathi obukhona esithi ukwethesa abanye ubuthakathi yibuwula nje kuphela ngoba usiko lwesintu kaluvumi lokhu. Sixoxe lengcwethi ecubungula ezombusazwe, uMnu. Max Mkandla, ukuze sizwe imbono yakhe ngaloludaba. “Umuntu omdala ulamazwi. Amazwi akhe mahle ubekhuluma indlela zakhe abona ngazo, akhulule kuzo kumbe angene ngazo ipolitics. Kodwa ke ubugxangu engibubonileyo ukuthi umuntu omdala ubeka imizekeliso kaMnangagwa hayi ayisinto ekhangelelwe ukupha emlonyeni womuntu ongumkhokheli welizwe.”